དེར་བརྟེན་ངས་སྐྱོན་བརྗོད་བྱས་པ་ཡིན།ཁྱེད་རང་བོད་རིགས་ཤིག་སོང་ཙང་།རང་ཉིད་མི་རིགས་ཀྱི་སྐད་རྒྱག་པར་ངོ་ཚ་དོན་ག་རེ་འདུགསློབ་གྲྭ་དེའི་རྒྱ་རིགས་སློབ་གྲྭ་བའི་ནང་ལ་བོད་ཡིག་སྦྱོང་མཁན་ནི་གཅིག་ཀྱང་མི་འདུག་ལ་བོད་རིགས་སློབ་གྲྭ་བ་མང་ཆེ་བས་ཀྱང་བོད་ཡིག་སྦྱོང་གི་མེད་པ་རེད།བོད་ལྗོངས་སློབ་གྲྭ་ཆེན་མོས་ད་ལོར་སློབ་གྲྭ་བ་བཅུག་སྐབས་བོད་ཀྱི་སྐད་ཡིག་ལ་མཐོང་ཆུང་བྱེད་པའི་གནས་ཚུལ་བྱུང་ཡོད་ཅེས་བཤད་ཚུལ་འདུག་པས་ང་ཚོས་དེ་དོན་རྩད་གཅོད་བྱེད་བཞིན་ཡོད།གལ་སྲིད་དོན་དངོས་རེད་འདུག་ན་ངེས་པར་དུ་དེར་ཐག་གཅོད་བྱ་རྒྱུ་ཡིན།ཨ་མེ་རི་ཀའི་སློབ་གྲྭ་མང་པོར་དེང་སྐབས་བོད་ཡིག་འཛིན་གྲྭ་བཙུགས་ནས་བོད་ཡིག་ལ་མཐོང་ཆེན་པོ་བྱེད་ཀྱི་འདུགང་ཚོས་ད་བོད་ཡིག་སློབ་མི་ཐུབ་པ་ཐབས་སྐྱོ་བོ་དེ་འདྲའི་མཚམས་ལ་སླེབས་ཡོད་པ་རེད།ཕྱིན་ཆད་བོད་ལ་བོད་ཡིག་གཙོ་བོ་བྱེ་རྒྱུའི་ཐད་སྲིད་ཇུས་དང་ཐ་ན་ཁྲིམས་སྲོལ་འགའ་ཞིག་མ་བཙུགས་རང་འཛུགས་རེད།དཔེར་ན་ངས་ཤིན་ཅང་གི་གནས་ཚུལ་ཞུས་ན།ཤིན་ཅང་ནི་མི་རིགས་རང་སྐྱོང་གི་ས་ཁུལ་ཞིག་རེད།ཁོ་ཚོ་རང་གིས་ཡར་སྙན་སེང་ཞུ་ཡས་ཀྱི་ཡི་གེ་རྣམས་ཨུད་ཡིག་དང་རྒྱ་ཡིག་གཉིས་དགོས་པའི་གཏན་འབེབས་བཟོས་པ་རེད།ཡི་ལི་ནི་ཧ་སག་རང་སྐྱོང་ཁུལ་ཡིན།དེར་ཨུད་ཡིག་དང་།ཧ་སག་ཡི་གེ།རྒྱ་ཡིག་བཅས་ཡིག་རིགས་གསུམ་བེད་སྤྱོད་གཏོང་གི་ཡོད་པ་རེད།ཁོ་ཚོས་རྒྱ་སྐད་ཧ་གོ་ཡང་རྒྱུན་དུ་ཏོག་ཙམ་རྒྱག་པ་ལས་ཚོགས་འདུ་འཚོགས་པའི་དུས་དང་མངོན་སུམ་གྱི་དོན་དག་ཐོག་ཏུ་རང་ཉིད་མི་རིགས་ཀྱི་སྐད་ཁོ་ནར་བེད་སྤྱོད་གཏོང་གི་ཡོད་པ་རེད།ནང་སོག་ལ་མཚོན་ན་སོག་པོ་རང་བརྒྱ་ཆ་བཅུ་ལྷག་ཙམ་ལས་ཟིན་གྱི་མེད་པ་དང་།རྒྱ་རིགས་བརྒྱ་ཆ་བརྒྱད་ཅུ་ལྷག་ཙམ་ཟིན་ནའང་ཁོ་ཚོས་འདི་ནི་མི་རིགས་རང་སྐྱོང་ས་ཁུལ་ཡིན་པས་སོག་ཡིག་བེད་སྤྱོད་གཏོང་དགོས་ཀྱི་འདུག་ཟེར་ནས་ག་ས་གར་སོག་ཡིག་བེད་སྤྱོད་གཏོང་བ་མ་ཟད།སོག་པོ་ཡོད་པའི་ས་ཆར་མི་བཏང་ནས་སོག་ཡིག་སློབ་ཁྲིད་བྱེད་པ།དཔེར་ན་ཡུན་ནན་དུ་སོག་པོ་ཁག་གཅིག་གཏན་སྡོད་བྱས་ཡོད་པས་ཁོ་ཚོ་ཕལ་ཆེར་ལོ་མང་སོང་བའི་དབང་གིས་སོག་སྐད་ཐོར་ནས་ཁོ་ཚོའི་སྐད་ཀྱི་ནང་བརྒྱ་ཆ་ཉི་ཤུ་ཙམ་སོག་སྐད་ཡིན་པ་དང་།བརྒྱ་ཆ་བརྒྱད་ཅུ་ཐམ་པ་རྒྱ་སྐད་དང་ཡུན་ནན་ཞིང་ཆེན་གྱི་དེ་མིན་མི་རིགས་ཀྱི་སྐད་རེད།ནང་སོག་གིས་ས་གནས་དེར་ཆེད་མངགས་མི་བཏང་ནས་སོག་སྐད་བསླབ་པ་དང་།སློབ་གྲྭ་བའི་སློབ་དེབ་ཀྱང་ནང་སོག་ནས་ཡོན་མེད་སྤྲད་པ་མ་ཟད།དགེ་རྒན་གྱི་གླ་ཕོག་ཀྱང་ནང་སོག་ནས་རང་བསྐུར་བྱས་པ་རེད།དེ་གའི་སོག་པོར་རང་ཉིད་མི་རིགས་ཀྱི་སྐད་སྦྱོང་བར་རོགས་རམ་བྱེད་རྒྱུ་དེ་ནི་རང་ཉིད་ཀྱི་འོས་འགན་ཡིན་ཟེར་གྱི་ཡོད་པ་རེད།མི་རིགས་གཞན་དག་གིས་བྱེད་ཐུབ་པ་དེ་ང་ཚོས་བྱེད་མི་ཐུབ་པའི་རྒྱུ་མཚན་གང་ཡིན་ནམ།